ศก.สหรัฐฟื้นช้า คาดเฟดชะลอ ไม่ขึ้นดอกเบี้ย
นักวิเคราะห์คาดธนาคารกลางสหรัฐอาจเลื่อนแผนขึ้นดอกเบี้ยไปเป็นปีหน้า
7 ต.ค. 2558

นักวิเคราะห์คาดธนาคารกลางสหรัฐอาจเลื่อนแผนขึ้นดอกเบี้ยไปเป็นปีหน้า 
ธนาคารโกลด์แมน แซคส์ คาดการณ์ว่ามีโอกาสสูงที่ธนาคารกลางสหรัฐ (เฟด) จะเลื่อนแผนการขึ้นอัตราดอกเบี้ยออกไปจนถึงปี 2559 หรืออาจจะนานกว่านั้น อันเป็นผลจากเศรษฐกิจสหรัฐอาจจะฟื้นตัวช้ากว่าที่คาด โดยดัชนีภาคการผลิตและการจ้างงานที่เริ่มมีสัญญาณของการชะลอตัวลง ซึ่งอาจจะเป็นปัจจัยสำคัญที่ทำให้เฟดตัดสินใจชะลอการขึ้นอัตราดอกเบี้ยครั้งแรกออกไปก่อน 
แจน ฮัตเซียส หัวหน้าคณะนักเศรษฐศาสร์ของโกลด์แมน แซคส์ ในนิวยอร์ก ให้ความเห็นว่า จากข้อมูลเศรษฐกิจที่ไม่ดีนัก อาจจะทำให้เฟดต้องใช้นโยบายดอกเบี้ยที่ 0% ต่อไปนานขึ้น อาจจะนานถึงปี 2559 หรือหลังจากนั้นก็ได้ 
ทั้งนี้ นักลงทุนในตลาดล่วงหน้าต่างเริ่มมีความเชื่อน้อยลงเป็นลำดับว่าเฟดจะยังขึ้นอัตราดอกเบี้ยในปีนี้ 
ด้านนายเชาวน์ เก่งชน กรรมการผู้จัดการ ศูนย์วิจัยกสิกรไทย กล่าวว่า ความเสี่ยงที่สหรัฐจะปรับขึ้นดอกเบี้ยไปเป็นปีหน้า ก็มีความเป็นไปได้ หากสหรัฐยังมองว่าตัวเลขเศรษฐกิจในประเทศยังไม่แข็งแกร่งพอ ซึ่งหากสหรัฐจะเลื่อนขึ้นดอกเบี้ยจริงๆ ก็ยังรอได้ 6 เดือน โดยอย่างช้าสหรัฐจะต้องขึ้นดอกเบี้ยภายในต้นไตรมาส 3 ปีหน้าแน่นอน เพราะมีความเสี่ยงเงินเฟ้อสูงรออยู่
ทั้งนี้ การที่สหรัฐเลื่อนขึ้นดอกเบี้ย เป็นปัจจัยเชิงลบต่อเศรษฐกิจโลกก็จริง แต่ในด้านตลาดเงินตลาดทุนเป็นปัจจัยบวกที่คลายความกังวลการขึ้นดอกเบี้ยไปได้ ทำให้ทุนไหลออกไม่หวือหวา ตลาดหุ้นน่าจะฟื้นขึ้นและสภาพคล่องอยู่ในตลาดนานขึ้น แต่ปัจจัยเหล่านี้เป็นผลเพียงระยะสั้น เพราะสหรัฐจะต้องขึ้นดอกเบี้ยอยู่ดี
อย่างไรก็ตาม แม้สหรัฐจะเลื่อนขึ้นดอกเบี้ยไปเป็นปีหน้าจริงอย่างที่ มอร์แกน สแตนเลย์ คาด แต่ไม่ได้เอื้อให้ดอกเบี้ยนโยบายของไทยปรับลดลงได้ เพราะระยะเวลาสั้นไม่สามารถได้ประโยชน์จากการลดดอกเบี้ยอย่างเต็มที่ เนื่องจากเมื่อสหรัฐขึ้นดอกเบี้ย เมื่อนั้นไทยก็ต้องปรับดอกเบี้ยขึ้นตาม โดยปีนี้คาดว่าดอกเบี้ยจะคง 1.5% และปีหน้าดอกเบี้ยไทยจะปรับขึ้น
“การที่สหรัฐจะเลื่อนการขึ้นดอกเบี้ยออกไปเรื่อยๆ จะสร้างความผันผวนในตลาดเงินอย่างมาก การแกว่งตัวจะสูงทั้งในเชิงแข็งค่าและอ่อนค่าตามแรงคาดการณ์ของนักลงทุน แต่มุมมองของศูนย์วิจัยกสิกรไทย ยังมองว่าสหรัฐจะขึ้นดอกเบี้ยในเดือน ธ.ค.นี้ หากตัวเลขเศรษฐกิจในช่วง 2 เดือนสุดท้ายออกมาดี เงินบาทสิ้นปีนี้อยู่ที่ 36.75 และสิ้นปีหน้าอยู่ที่ 38 บาท/เหรียญสหรัฐ” นายเชาวน์ กล่าว